EUROPA-KOMMISSIONEN Bruxelles, den 18.12.2015 COM(2015) 680 final RAPPORT FRA KOMMISSIONEN TIL EUROPA-PARLAMENTET OG RÅDET om implementeringen af topdomænet .eu, dettes gennemslagskraft og effektivitet (EØS-relevant tekst)



RAPPORT FRA KOMMISSIONEN TIL EUROPA-PARLAMENTET OG RÅDET om implementeringen af topdomænet .eu, dettes gennemslagskraft og effektivitet (EØS-relevant tekst) 1.Baggrund I april 2015 kunne topdomænet .eu fejre sin niårs fødselsdag. I løbet af de forgange ni år er landekodetopdomænet .eu blevet profileret som en innovativ og moderne endelse, der i høj grad har været i stand til både at indhente topdomæner, som har eksisteret siden slutningen af 90'erne, og at konkurrere med nye generiske topdomæner, som blev indført i 2014. Ved udgangen af første kvartal 2015 (Q1 2015) var topdomænet .eu det sjettestørste landekodetopdomæne i verden. Og med næsten fire mio. registreringer er topdomænet .eu blevet en valgmulighed, som europæerne værdsætter, når de skal vælge et domænenavn til deres websted. I overensstemmelse med artikel 8 i forordning (EF) nr. 733/2002 om implementering af topdomænet .eu skal Kommissionen forelægge en rapport for Europa-Parlamentet og Rådet et år efter vedtagelsen af forordningen og hvert andet år derefter. Denne rapport til Europa-Parlamentet og Rådet handler om implementeringen af topdomænet .eu og dettes gennemslagskraft og effektivitet samt om, hvordan det har fungeret i de seneste to år i perioden fra 1. april 2013 til 31. marts 2015. 2.De retlige rammer og de grundlæggende principper for .eu Topdomænet .eu blev indført på grundlag af følgende retsakter: –Europa-Parlamentets og Rådets forordning (EF) nr. 733/2002 af 22. april 2002 om implementering af topdomænet .eu (som ændret) –Kommissionens forordning (EF) nr. 874/2004 af 28. april 2004 om generelle retningslinjer for implementeringen af topdomænet .eu og dets funktioner samt principperne for registrering (som ændret). I rapporteringsperioden ændrede Kommissionens forordning (EU) nr. 516/2015 forordning (EF) nr. 874/2004 ved at indføre tekniske undersøgelser med henblik på at forhindre eventuel visuel forveksling mellem registrerede .eu-domænenavne, især i lyset af at internationaliserede domænenavne (IDN'er) har været understøttet siden december 2009 med henblik på at sikre, at domæneadministratoren kontrollerer registreringsansøgningernes gyldighed forud for og ikke kun efter registreringen af domænenavnet gøre det muligt for domæneadministratoren at skrive ekstra tegn, der er understøttet af IDNA2008-protokollen, og opdatere listen over domænenavne, som er reserveret af EU, Island, Liechtenstein og Norge. I overensstemmelse med forordning (EF) nr. 733/2002 offentliggjorde Kommissionen i maj 2013 en indkaldelse af interessetilkendegivelser med henblik på udvælgelse af en administrator for topdomænet .eu. Sidste frist for indgivelse af interessetilkendegivelser var den 20. juni 2013. Den eneste indsendte interessetilkendegivelse kom fra EURid. Bedømmerne konkluderede, at interessetilkendegivelsen fra EURid opfyldte minimumskravene i hvert af udvælgelseskriterierne. Ved Kommissionens afgørelse offentliggjort 12. april 2014 blev EURid udpeget som administrator for topdomænet .eu. 3.Registrering og brug af .eu-domænenavne I den periode, som er omfattet af rapporten, fortsatte landekodetopdomænet .eu med at vokse støt på linje med andre europæiske landekodetopdomæner. I 2014 var den årlige vækst i domænet .eu særligt høj (5,3 %). Landekodetopdomænet .eu havde i alt næsten 3,9 mio. registreringer ved udgangen af Q1 2015, hvilket udgør en nettostigning på 4,3 % i antallet af .eu-registreringer siden sidste rapport, og dermed er landekodetopdomænet .eu det fjerde mest populære i EU. Den gennemsnitlige fornyelsesgrad for .eu-domænenavne er fortsat 80 %, hvilket er meget godt sammenlignet med et gennemsnit for sektoren på 73 %. Sektoren for domænenavne har ændret sig dramatisk i løbet af de seneste to år, fordi nye generiske topdomænenavne er blevet tilgængelige som følge af, at Internet Corporation for Assigned Names and Numbers (ICANN) har åbnet op for denne type topdomænenavne. Da denne rapport blev udarbejdet, var der blevet tildelt 684 nye generiske topdomæner. Denne type registreringer omfatter i alt 6,3 mio. domæner, hvor det mest udbredte er .xyz med flere end 1 mio. registreringer. Imidlertid har markedet for de nye generiske topdomæner ikke levet op til forventningerne, fordi efterspørgselen fra brugerne har været meget lavere end forventet. Der er kun set en begrænset effekt på landekodetopdomæner indtil videre, men det har der været flere årsager til, herunder mætning af markedet, øget konkurrence, øget styrke på registratorniveau, da nogle er blevet administratorer og vice versa. Det forventes, at væksten i landekodetopdomæner vil aftage og måske endda blive til et fald fra 2017. Med udgangspunkt i den hidtidige tendens, den nuværende markedssituation og forventningerne til fremtidig vækst er målet at bibeholde en vækstrate for registreringer på omkring 4 % om året.

4.Internationaliserede domænenavne (IDN'er) 4.1..eu-IDN'er Indførelsen af IDN'er på topniveau falder inden for ICANNs kompetenceområde. Den 16. november 2009 iværksatte ICANN den hurtige procedure for godkendelse af topdomæner for at lette indførelsen af topdomæneendelser for landekoder (f.eks. .gr, .bg og .eu), der anvender ikke-latinske skrifttegn (f.eks. kyrilliske, græske, arabiske og kinesiske tegn). På grundlag af anmodninger, som Kommissionen har modtaget fra Cypern, Grækenland og Bulgarien, angående hvilke versioner af .eu-endelsen disse lande foretrækker, har EURid indgivet en ansøgning til ICANN om at åbne op for registrering af kyrilliske og græske versioner af topdomænet .eu den 5. maj 2010. Den græske streng .ευ og den kyrilliske streng .ею anses for let at kunne forveksles med den eksisterende ASCII landekodetopdomænestreng (.eu), og derfor er indførelsen af dem gået ind i en længere evalueringsproces. Mens evalueringen af den kyrilliske streng (.ею) blev gennemført med succes, bestod den græske streng (.ευ) ikke procedurens tekniske evalueringstrin med den begrundelse, at den "enten er visuelt identisk med eller visuelt kan forveksles med mindst tre ISO 646-BV-strenge, nemlig ".eu", ".ev" og ".ey"". Kommissionen bad EURid om at sætte den mulige anmodning om delegering af den kyrilliske streng (.ею) i bero, indtil problemerne med den græske streng (.ευ) var løst. I den periode, som denne rapport omhandler, har Kommissionen og EURid udviklet en implementeringsplan på højt niveau for domænenavnet .eu. Planen, som blev indsendt af EURid i september 2014, skitserer den tilgang, der skal følges, når domænenavnet .eu lanceres på græsk og kyrillisk (som f.eks. kun tillader græsk.græsk), samt ordninger til at håndtere arven efter det nuværende system (ikke-latinsk ASCII-kode). Efter at være nået til enighed med Kommissionen om, hvilken strategi der skulle følges, indgav EURid den 20. januar 2014 en ansøgning om reevaluering af .ευ-strengen til Extended Process Similarity Review Panel (EPSRP), og EURid sendte desuden et brev til ICANNs bestyrelse for at understrege problemerne med og påpege uoverensstemmelser i den nuværende implementeringsplan for landekodetopdomænenavne og ERSRP's retningslinjer, som blev offentliggjort af ICANN i november 2013. ICANNs svar adresserede ikke i tilstrækkelig grad flere af de punkter, der blev bragt op. Resultatet af EPSRP's evaluering blev meddelt EURid den 10. oktober 2014 og offentliggjort på ICANNs websted 17. oktober 2014, hvor offentligheden kunne kommentere den. ERSRP fandt ikke, at endelsen .ευ let kan forveksles med ".ev" eller ".ey", men at den let kan forveksles med ".EV" og ".EY". Retningslinjerne fra sprogpanelet omfattede ikke nogen procedure, som sprogpanelet skulle følge, hvis en ønsket streng anses for let at kunne forveksles med en lignende streng med store bogstaver, men ikke med små bogstaver. Ved flere møder med ICANN har repræsentanter for Kommissionen og EURid understreget, at den overordnede proces for evaluering af strenge, der ligner hinanden, er svag og overfladisk, fordi den er meget streng for landekodetopdomæner, men meget mere fri for nye generiske topdomæner, hvor anvendelsen af strengendelser som .hotel og .hotels eller .car og .cars ikke anses for at kunne forveksles med hinanden, og derfor er blevet godkendt. Da denne rapport blev udarbejdet, havde ICANNs bestyrelse givet organisationens personale og Country Code Names Supporting Organisation (ccNSO) besked på at revidere den hurtige procedure med henblik på at yde vejledning i tilfælde, hvor strenge med store bogstaver kan forveksles, men strenge med små bogstaver ikke kan. Flersprogethed er et begreb, der er fast forankret i EU's traktater, og det er et af EU-institutionernes vejledende principper at tilskynde til, fremme og lette flersprogethed. I den forbindelse er det et vigtigt politisk mål at gøre landekodetopdomænet .eu tilgængeligt på andre europæiske alfabeter. 5.Topdomæneadministratorens funktion 5.1.Topdomæneadministratoren EURid er en europæisk nonprofit-organisation med hovedsæde i Diegem (Belgien) og regionale kontorer i Stockholm, Prag og Pisa. Den omfatter to stiftende medlemmer: DNS Belgium (.be-topdomæneadministratoren) og Istituto de Informatica e Telematica (.it-topdomæneadministratoren) samt otte associerede medlemmer: ARNES (.si-topdomæneadministratoren), CZ.NIC (.cz-topdomæneadministratoren), Business Europe (et forbund af 39 brancheorganisationer fra 33 lande), ECTA Internet Committee (European Community Trademark Association), EMOTA (European Multi-channel and Online Trade Association), IAB Europe (Interactive Advertising Bureau), CECUA (Confederation of European Computer Users – konfederationen af sammenslutninger af europæiske edb-brugere) og UEAPME (European Association of Craft, Small and Medium-sized Enterprises – Den Europæiske Organisation for Håndværk og Små og Mellemstore Virksomheder). EURid's hovedservere er placeret i Belgien (Bruxelles) og Nederlandene (Amsterdam). 5.2.Forbindelserne med registratorer Det er fastsat i lovgivningen, at topdomæneadministratoren for .eu ikke selv må fungere som registrator. Topprioriteten for EURid er at fortsætte med at levere kvalitetsservice til sine 751 akkrediterede registratorer. EURid foretager regelmæssigt tilfredshedsundersøgelser blandt .eu-registratorerne. Den seneste tilfredshedsundersøgelse blandt registratorerne for domænet .eu blev gennemført i Q4 2013-Q1 2014. Af EURid's 176 største registratorer var der 103, der besvarede undersøgelsen. 97 % var tilfredse eller meget tilfredse. EURid driver fortsat en døgnåben hjælpetjeneste for registratorerne.

Topdomæneadministratoren har lanceret sin egen registreringsplatform, som gik i luften den 15. september 2014 efter omfattende og struktureret høring af .eu-registratorerne. Med den nye registreringsplatform blev der indført nye statusser for domænenavne samt ændringer i domænetilgængelighedstjenesten (Domain Availability Service - DAS), Whois, EPP (Extensible Provisioning Protocol) og udløbs- og fornyelsesdatoerne for domænenavne. 5.3.Internationale forbindelser I rapporteringsperioden engagerede EURid sig jævnligt og proaktivt i internettes økosystem. Dette omfattede proaktiv deltagelse i møder og workshops ved CENTR (Council of European National Top Level Domain Registries), formandskab for arbejdsgruppen CENTR-IGF, som førte til en succesrig fremlæggelse på de regionale organisationers workshops ved de årlige IGF-møder i 2013 og 2014, deltagelse i ICANN-møder og involvering i ccNSO-arbejdsgrupperne om processen til udvikling af politikker for domænenavne, formandskab for ICANNs arbejdsgruppe om en ccNSO-strategi og -driftsplan siden 2014, partnerskab med UNESCO, samarbejde med ICANN om deling af EURid's bedste praksis blandt topdomæneadministratorer og registratorer i Mellemøsten, årlig undervisning i internetforvaltning ved College of Europe i Brugge og Scuola S. Anna i Pisa. Siden marts 2014 har repræsentanter for EURid også været aktivt involveret i overdragelsen af ledelsen af IANA og styrkelsen af ICANNs ansvarlighed. 5.4.Markedsførings- og bevidstgørelsesaktiviteter I løbet af de seneste to år har EURid gennemført adskillige markedsføringsaktiviteter på to niveauer: Der er etableret et sundt samarbejde med registratorerne om at fremme topdomænet .eu via det samfinansierede markedsføringsprogram og andre incitamentsordninger. Ifølge programmet afsætter topdomæneadministratoren 0,75 EUR for hvert nyt .eu-domænenavn og 0,30 EUR for hvert forlænget .eu-domænenavn til en samfinansieret markedsføringskonto for hver registrator. I 2013 og 2014 blev der afgivet henholdsvis 94 og 86 forslag af forskellig art. Programmet har haft stadig større succes blandt registratorerne og er blevet eftergjort af andre topdomæneadministratorer. I 2013 blev programmet tildelt en "CENTR Award" for bedste markedsføringsinitiativ blandt topdomæneadministratorer Der er gennemført direkte markedsføringstiltag for at styrke kendskabet til .eu-domænenavnet i form af særlige onlinetiltag og en almindelig plakatkampagne i Bruxelles lufthavn med en brugeranbefalinger af EURid fra tennisspilleren Flavia Pennetta. Alle kampagner havner på topdomæneadministratorens særlige markedsføringswebsted (ambitionhasanaddress.eurid.eu), hvor internetbrugere kan se brugeranbefalinger fra virksomheder og enkeltpersoner, som har valgt et .eu-domænenavn til at præsentere sig selv og/eller deres produkter online. I løbet af 2014 indførte EURid prisen ".eu Web Awards" for at præmiere de bedste .eu-websteder i fem kategorier. Præmieoverrækkelsen i Bruxelles den 19. november 2014 var en stor succes for profileringen af .eu-domænenavnet. Og netop fordi det var sådan en succes, afholder topdomæneadministratoren en præmieuddeling mere. 5.5.Den finansielle situation Topdomæneadministratoren er en selvstændig, ekstern organisation, men Kommissionen gransker dens finansielle situation i overensstemmelse med de retlige rammer og entreprisekontrakten. En uvildig revision gennemfører fuldstændige regnskabsundersøgelser på stedet. Kommissionens udfører sin tilsynsfunktion via gennemgang af revisorernes bemærkninger, finansielle kvartals- og årsrapporter, kvartalsvise statusrapporter, budgetforslag og strategi- og markedsføringsplaner. Finansielle spørgsmål drøftes regelmæssigt med topdomæneadministratoren på kvartalsvise møder og service-level-møder. Ved indførelsen af .eu-topdomænet var indtægterne fra det store antal domæneregistreringer væsentligt højere end topdomæneadministratorens omkostninger. De deraf følgende årlige overskud blev overført til EU-budgettet. For at begrænse overskuddet og sikre, at gebyret afspejler de faldende omkostninger pr. domænenavn som følge af det stigende antal registreringer, har topdomæneadministratoren gradvis reduceret de forskellige gebyrer for registratorer. Siden januar 2013 har topdomæneadministratoren med henblik på at leve op til sin kontraktmæssige forpligtelse om at fungere til kostpris besluttet at ændre gebyret for fornyelse og periodeforlængelse af et domænenavn fra 4,00 EUR til 3,75 EUR. Topdomæneadministratorens vigtigste finansielle aspekter forblev stabile i 2013 og 2014 med indtægter og udgifter på omkring 13 mio. EUR om året. Som følge heraf har det finansielle nettoresultat været mere afbalanceret end i foregående år med overskud på henholdsvis 535 017 EUR og 76 953 EUR for regnskabsårene 2013 og 2014 til fordel for EU-budgettet. Kommissionen følger ændringerne og topdomæneadministratorens budgetterede og faktiske omkostninger, herunder navnlig omkostninger til markedsføring (2,8 mio. EUR i 2013 og 3,0 mio. EUR i 2014) og menneskelige ressourcer (4,7 mio. EUR i 2013 og 4,4 mio. EUR i 2014). Stigningen i markedsføringsomkostninger i 2014 skyldes det høje antal registreringer og det deraf følgende bidrag til den samfinansierede markedsføringsfond og nye initiativer, som skal øge kendskabet til, at Island, Liechtenstein og Norge nu også kan registrere et .eu-domæne. 5.6.Forretningskontinuitet, robusthed og kvalitet 5.6.1.Forretningskontinuitet EURid gennemførte en såkaldt katastrofeberedskabstest på stedet for flere komponenter i virksomhedens infrastruktur. Testen viste, at den formodede redundans på telefonisystemerne ikke fungerede efter hensigten og havde behov for at blive ændret. Helt konkret fungerede den centrale koblede infrastruktur korrekt i løbet af den simulerede fejl, og tjenesten forblev tilgængelig, og den koblede front-end-infrastruktur, som forbinder front-end-serverne med firewallene og internettet reagerede korrekt under den kontrollerede failover, men visse tjenester gik ned, fordi forudsætningerne for gennemførelsen viste sig ikke at holde stik i praksis. Forudsætningerne blev rettet, og nye tests viste, at den planlagte failover fungerede som planlagt. Hele softwaren til registrering blev genskrevet i 2014 og sat i drift i september samme år. Der blev gennemført en revideret test af kontinuitetsplanen i december. Testen blev udført den 16. december, og den blev revideret af PwC, som konkluderede, at "alle test i forbindelse med afprøvningen af kontinuitetsplanen i de forskellige perioder blev gennemført med succes". 5.6.2.Sikkerhed

I september 2010 afsluttede EURid implementeringen af DNSSEC-protokollen for topdomænet .eu. DNSSEC-protokollen er en protokol, som validerer ægtheden af navneserveres svar (websteder) hele vejen til internettets rodzone i en såkaldt "tillidskæde" (chain of trust). Den er udarbejdet med henblik på at beskytte internetbrugere mod forfalskede DNS-data, men kan kun opfylde sit fulde potentiale, hvis alle zoner i det hierarkiske DNS-træ er signeret. I 2013 blev der indført en DNSSEC-rabat (0,02 EUR i rabat på gebyret for hvert korrekt signeret domænenavn pr. måned) for yderligere at fremme implementeringen af DNSSEC på registratorniveau. 5.6.3.Whois-kvalitetsplan EURid har iværksat daglige foranstaltninger, som skal modvirke phishing og andre typer ondsindede handlinger. Domænenavne kontrolleres for at sikre, at de overholder registreringskriterierne, og nye registreringer screenes for mistænkelige mønstre og andre uregelmæssigheder. I henhold til artikel 4 i .eu-registreringsaftalen for registratorer skal disse sikre, at hvert enkelt domænenavn overholder EU-reglerne (som ændret), politikken for .eu-registreringer og betingelser og vilkår for .eu-domæner, som er offentliggjort på topdomæneadministratorens websted. EURid har siden 2013 søgt at forbedre kvaliteten af Whois-data for .eu-domæner og opfordret registratorerne til at samarbejde om at overholde deres kontraktmæssige forpligtelser. Den har med henblik herpå søsat projektet Whois-kvalitetsplanen, som har til formål at kontrollere Whois-databasen og rette op på unøjagtigheder. 5.7.Revision og teknisk kontrol af topdomæneadministratoren i 2013 I henhold til entreprisekontrakten med EURid kan Kommissionen lade "et eksternt firma, som den selv udpeger hertil, eller dens egne tjenestegrene foretage en revision. Formålet med en sådan revision er at kontrollere, at kontrahenten har overholdt kontrakten." Kommissionen gennemførte en revision i Q3 og Q4 2013. På grundlag af resultaterne af revisionen og den tekniske kontrol var Kommissionens revisionstjeneste af den opfattelse, at topdomæneadministratoren, EURid Asbl/vzw, overholdt entreprisekontrakten for organisering, administration og forvaltning af .eu-topdomænet. Dog fandt revisorerne samtidig en række områder med plads til forbedring, herunder behov for: etablering af en effektiv intern politik til løsning af interessekonflikter (som EURid allerede havde indført, men som blev justeret og strammet op) evaluering af behovet for at have datterselskaber i tre andre medlemsstater (hvilket var en forpligtelse i henhold til entreprisekontrakten. EURid havde allerede forpligtet sig til at vurdere, hvad værdien af datterselskaberne var, ved indkaldelsen af interessetilkendegivelser i 2013 i forbindelse med udvælgelsen af en administrator for topdomænet .eu) indførelse af en formel indkøbspolitik (siden revisionen har EURid offentliggjort sine interne procedurer og gjort den obligatorisk for udgifter over en bestemt grænse) gennemførelse af jævnlige revisioner af processen for hensættelse af reserver (EURid gennemfører årligt disse i tæt samarbejde med Kommissionens tjenestegrene). 5.8.Retssager og tvister om domænenavne 5.8.1.Sager ved Retten og Domstolen Retten: Ingen. Domstolen: Én præjudiciel afgørelse. I 2011 henviste appeldomstolen i Bruxelles lensworld.eu -sagen (Pie Optiek mod Bureau Gevers) til Domstolen med henblik på at opnå en præjudiciel afgørelse. Domstolen afsagde dom den 19. juli 2012. Appeldomstolen traf sin endelige afgørelse den 3. oktober 2013, hvor den afviste Pie Optieks krav mod EURid. Domstolen konkluderede, at Gevers havde begået en fejl, og pålagde virksomheden at betale en erstatning på 70 000 EUR til Pie Optiek primært i form af sagsomkostninger. Sagen blev ikke appelleret, og dommen fra Bruxelles' appeldomstol er endelig.

5.8.2.Alternativ konfliktløsningsprocedure Alle tvister mellem indehavere af .eu-domænenavne eller indsigelser mod .eu-topdomæneadministratorens afgørelser kan indbringes for udbyderen af den alternative konfliktløsningsprocedure (ADR-udbyderen), som er den tjekkiske voldgiftsret (CAC). ADR-proceduren foregriber ikke en eventuel retssag. Klager kan indgives online på alle officielle EU-sprog. ADR mod EURid i forbindelse med domænenavne på et tegn ADR-procedure 06814 blev indledt mod EURid i forbindelse med domænenavnene e.eu, f.eu og y.eu. Efter de gældende regler skal et .eu-domæne indeholde mindst to tegn. Klageren bestred EURid's afslag på ansøgningerne om registrering. ADR-dommeren tog ikke indsigelsen til følge i sin afgørelse af 18. november 2014. Klageren appellerede ikke afgørelsen, og sagen blev afsluttet. Nedsættelse af ADR-gebyret (aftale mellem den tjekkiske voldgiftsret og EURid) Den 27. juni 2012 offentliggjorde CAC og EURid, at de havde aftalt at nedsætte gebyret for ADR-processen i forbindelse med .eu-sager for at gøre dem endnu mere tilgængelige. Gebyret på 1 300 EUR for en grundlæggende procedure, dvs. mulighed for at klage over mellem et og fem domænenavne over for en enkelt dommer, blev skåret ned med 700 EUR i forbindelse med en ny gebyrstruktur, som blev indført i en periode på seks måneder fra 1. juli 2012. ADR-gebyrerne blev skåret yderligere ned i 2014 med en samlet nedsættelse pr. sag for en ADR-klage på 1 000 EUR fra 1. januar 2015. Rabatten på 1 000 EUR gives til alle klager, uanset hvor mange domænenavne der klages over eller antal dommere, der ønskes. 5.8.3.Andre retssager ved domstolene I rapporteringsperioden har EURid været part i følgende retssager: Depmarc Depmarc klagede over, at EURid afslog virksomhedens Sunrise-ansøgninger for 36 domænenavne baseret på nederlandske firmanavne. Klageren nedlagde påstand om, at CAC skulle pålægge EURid at overføre domænenavnene til Depmarc. Sagen blev afsluttet ved et forlig, og CAC henlagde sagen den 14. november 2013. 30 af de 36 ansøgninger i Sunrise-køen blev ikke godkendt, da det den 11. marts 2014 blev muligt at afgive generelle ansøgninger. De 6 andre domænenavne, som lå i Sunrise-køen, blev accepteret, og de er blevet aktiveret i ansøgerens navn. Dotace Den Sunrise-ansøgning, der blev indgivet af det tjekkiske selskab Dotace, blev afslået af den godkendende enhed (og EURid) på grund af utilstrækkelige beviser for, at virksomheden havde førsteret til navnet "Dotace". CAC bekræftede EURid's afslag vedrørende domænenavnet dotace.eu i sin afgørelse (sag 04281). Ansøgeren om domænenavnet appellerede efterfølgende afgørelsen til Retten i første instans i Bruxelles. Da klageren nægtede at underskrive et forlig, nedlagde EURid påstand om unødig trætte for at kunne få genoptaget sagen og opnå en endelig afgørelse.

Retten i første instans gav i sin dom af 24. oktober 2014 EURid fuldstændigt medhold. 6.EMAS-registrering og CO2-kompensation Den 23. maj 2012 blev EURid den første EMAS-certificerede topdomæneadministrator i Europa (med registreringsnummer BE-VL-000016). Den endelige vurdering af de 9 mål og de 41 tiltag i EMAS-programmet for 2012-2014 viste, at 95 % af målene var blevet nået, herunder det vigtigste, nemlig at opnå fuld kompensation for EURid's CO2-emissioner. I Q1 2015 efter den årlige revision indledte EURid processen med at forny sine EMAS-registreringer og udvide dem til også at omfatte kontoret i Pisa. Siden 2013 har EURid valideret sine CO2-emissioner og købt certificerede CO2-kreditter for at kompensere for emissionerne. 7.Konklusioner Implementeringen af .eu-topdomænemodellen har været vellykket, og den fungerer effektivt. I de seneste to år har .eu-topdomænet styrket sin position som et af de største og mest populære topdomæner i Europa og resten af verden. Domænet har fortsat succes på trods af en vedvarende, omend langsommere, vækst i de 28 medlemsstaters landekodetopdomæner, samt en øget tilgængelighed af generiske topdomæner, som topdomæneadministratoren har været i stand til at håndtere takket være den kvalitet, der forbindes med .eu-topdomænet. Fem år efter at EURid ansøgte om .eu-strengen på græsk og kyrillisk, har ICANN ikke godkendt den græske .ευ-endelse med den begrundelse, at den er for let at forveksle med andre strenge med store bogstaver. Kommissionen har gentagne gange tilskyndet ICANN til at færdiggøre denne proces så hurtigt som muligt. Den har også understreget, at der bør udformes regler om indførelse af en "permanent" IDN-ansøgningsprocedure, så man undgår unødige forsinkelser. Dette er et af de forvaltningspolitiske spørgsmål, som Kommissionen vil fortsætte med at tage op i det rådgivende udvalg, der yder forvaltningspolitiske rådgivning til ICANN samt organisationens øvrige organer. Topdomæneadministratorens finansielle situation har været stabil i rapporteringsperioden. Kommissionen holder øje med anvendelsen af ADR-systemet, som CAC står for, og som giver mulighed for at beskytte registranters rettigheder på alle EU-sprog. Efter revisorernes anbefaling har EURid nedsat gebyrerne, hvilket skal sikre lettere adgang til systemet for enkeltpersoner og SMV'er, som har grund til at formode, at deres .eu-navne er blevet uretmæssigt registreret af tredjeparter. DNS-miljøet har for nylig været igennem en af de største omvæltninger i de seneste to årtier. Der er kommet hundredvis af nye generiske topdomæner på markedet, hvilket til tider skaber forvirring blandt registranter og registratorer. Samtidig har de sociale mediers fremkomst ført til et fald i interessen for domænenavne, eftersom yngre internetbrugere og dynamiske nye virksomheder foretrækker at kommunikere online via de hurtigere sociale mediekanaler. Topdomænet .eu og topdomæneadministratoren har vist, at man har været i stand til fint at håndtere udfordringerne herved til dato, selv om dette miljø ventes at blive endnu mere konkurrencepræget fremover. Kommissionen har en løbende og konstruktiv dialog med topdomæneadministratoren med henblik på at undersøge og identificere nye metoder til at håndtere det nye DNS-miljø, men samtidig sikre at .eu-domæner forbliver sikre, pålidelige og værdifulde for nuværende og fremtidige interessenter.



BILAG



Bilag 1: Verdens største topdomæner pr. 31. marts 2015 Kilde: EURid's kvartalsvise statusrapporter, Q1 2015 BILAG 2: .eu-registreringer efter kvartal

BILAG 3: Antal ADR-klager indgivet pr. år